title: Kommissionens afgørelse (EU) 2015/1582 af 17. juli 2013 om foranstaltningerne SA.30704 — 12/C (ex NN 53/10), som Letland har gennemført for den lettiske realkreditbank Hipotēku un zemes bankas — »den kommercielle del« (meddelt under nummer C(2013) 4406) (EØS-relevant tekst)

text:
               25.9.2015

               DA

               Den Europæiske Unions Tidende

               L 250/1

         KOMMISSIONENS AFGØRELSE (EU) 2015/1582
   af 17. juli 2013
   om foranstaltningerne SA.30704 — 12/C (ex NN 53/10), som Letland har gennemført for den lettiske realkreditbank Hipotēku un zemes bankas — »den kommercielle del«

         (meddelt under nummer C(2013) 4406)

   (Kun den engelske udgave er autentisk)
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 108, stk. 2, første afsnit,
   under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),
   efter at have opfordret interesserede parter til at fremsætte deres bemærkninger i henhold til ovennævnte bestemmelser (1),
   ud fra følgende betragtninger:
   1.   SAGSFORLØB

               (1)

               Den 19. november 2009 godkendte Kommissionen to rekapitaliseringsforanstaltninger for den lettiske realkreditbank Hipotēku un zemes bankas (2) (»MLB« (efter det engelske »Mortgage and Land Bank«) eller »banken«) til et samlet beløb på 72,79 mio. LVL ([102,5-103,6] mio. EUR), som banken fik tildelt i henholdsvis januar og november 2009 (3) (»beslutningen af november 2009«).

               (2)

               Den 1. april 2010 anmeldte de lettiske myndigheder en yderligere rekapitalisering på 70,2 mio. LVL (100 mio. EUR), der var blevet gennemført den 23. marts 2010. Denne anmeldelse blev registreret den 6. april 2010. De lettiske myndigheder fremsendte yderligere oplysninger til Kommissionen mellem maj 2010 og januar 2012 (4).

               (3)

               Den 26. januar 2012 besluttede Kommissionen (5) foreløbigt at godkende rekapitaliseringsforanstaltningen på 70,2 mio. LVL, der blev ydet den 23. marts 2010, en rekapitaliseringsforanstaltning på 50 mio. LVL, der blev ydet til banken mod slutningen af 2011 (ydet som en likviditetsforanstaltning, der skulle konverteres til kapital), en standbylikviditetsfacilitet til banken på op til 250 mio. LVL, garantier til internationale kreditorer for den kommercielle del af MLB på op til 32 mio. LVL og likviditetsstøtte på op til 60 mio. LVL til solvent likvidation af uerholdelige fordringer i HipoNIA, et aktivforvaltningsselskab, der ejes og finansieres af MLB, og at indlede proceduren i artikel 108, stk. 2, i traktaten om Den Europæiske Unions funktionsmåde (»traktaten«) vedrørende disse foranstaltninger, for så vidt de var nødvendige for omstruktureringen af den kommercielle del af MLB (»omstruktureringsforanstaltninger«) og begunstigede bankens udviklingsdel, samt vedrørende omstruktureringsplanen for MLB (6) (»indledningsbeslutningen«). Kommissionen var i tvivl om, hvorvidt omstruktureringsforanstaltningerne var forenelige med det indre marked i lyset af dens meddelelse om genoprettelse af rentabiliteten i finanssektoren under den nuværende krise og vurdering af omstruktureringsforanstaltninger på grundlag af statsstøttereglerne (7) (»omstruktureringsmeddelelsen«).

               (4)

               Kommissionen opfordrede interesserede parter til at fremsætte deres bemærkninger til omstruktureringsforanstaltningerne. Kommissionen modtog ingen bemærkninger fra interesserede parter.

               (5)

               Den 22. marts 2012 blev der afholdt et møde mellem de lettiske myndigheder og Kommissionen.

               (6)

               Den 5. april 2012 indsendte Letland sine bemærkninger til beslutningen om at indlede proceduren.

               (7)

               Fra maj 2012 til juni 2013 udvekslede Letland og Kommissionen løbende oplysninger. Letland holdt Kommissionen løbende underrettet om fremskridtene med hensyn til en privatiseringsproces for den kommercielle del af banken.

               (8)

               Den 23. maj 2013 anmodede Kommissionen om yderligere oplysninger. Ved brev af 3. juni 2013 besvarede Letland anmodningen om oplysninger undtagen med hensyn til spørgsmålene om bankens udviklingssegment. Samtidig fremsendte Letland forskellige dokumenter, herunder en ajourføring vedrørende salget af MLB's kommercielle del.

               (9)

               Den 21. juni 2013 meddelte de lettiske myndigheder Kommissionen, at de undtagelsesvis accepterede, at denne afgørelse vedtages på engelsk.

               (10)

               Den 28. juni 2013 meddelte Letland Kommissionen, at man faktisk havde lånt HipoNIA 70,98 mio. LVL og dermed havde overskredet beløbet for den foranstaltning, der var blevet midlertidigt godkendt i indledningsbeslutningen, med omkring 11 mio. LVL.

         2.   FAKTISKE OMSTÆNDIGHEDER

   2.1.   Modtageren — MLB

               (11)

               Den 19. marts 1993 etablerede den lettiske regering MLB som en statsejet bank. Letlands finansministerium ejer 100 % af bankens aktier.

               (12)

               MLB er en mellemstor bank i Letland og tilbyder detailbankydelser. MLB har en dobbelt funktion, idet banken både fungerer som udviklingsbank og som forretningsbank, der tilbyder alle former for ydelser (8).

               (13)

               MLB og dens datterselskaber udgør MLB-koncernen. Alle bankens datterselskaber er involveret i aktiviteter af kommerciel karakter. De vigtigste datterselskaber er følgende:

                           —

                           SIA »Riska investiciju sabiedriba«, et special purpose vehicle (»RIS«)

                           —

                           SIA »Hipolizings« (»Hipolizings«), som leverer leasingydelser (primært leasing af køretøjer) med en markedsandel på 5 % pr. 30. juni 2011, udelukkende finansieret af MLB gennem en lånefacilitet på 49 mio. LVL

                           —

                           IPS »Hipo Fondi« (9) (»Hipo Fondi«), der er et porteføljeadministrationsselskab, som forvalter en lovpligtig statsfinansieret pensionsordning (anden søjle) med 34 mio. LVL under forvaltning (markedsandel på omkring 4 %). 51 % ejes af bankens datterselskab RIS. Hipo Fondi fungerede som selvstændig enhed, men drog fordel af MLB's branchenetværk, salgsstyrke og it-støtte

                           —

                           SIA »Hipoteku bankas Nekustama Ipasuma Agentura« (»HipoNIA«), som er et nødlidende porteføljeadministrationsselskab (10), der forvalter en aktivportefølje og udelukkende er finansieret af MLB.

               (14)

               I overensstemmelse med den omstruktureringsplan, der er beskrevet i betragtning 45-95 i indledningsbeslutningen, omdannes MLB til en udviklingsbank (dvs. en bank, der støtter struktur-, økonomi- og socialpolitikker på statens vegne i overensstemmelse med dens offentlige opgave). Den fratages derfor sine kommercielle aktiviteter.

               (15)

               Letland udpegede en uvildig ekstern rådgiver til at udarbejde et koncept for udviklingsinstitutioner i Letland. Den 11. februar 2011 fremsendtes det første udkast til en rapport om optimeringen af systemet for udviklingsfinansinstitutter i Letland til Kommissionen og Den Internationale Valutafond (IMF).

               (16)

               Det anbefales bl.a. i udkastet til rapport, at der oprettes en enkelt udviklingsinstitution (»SDI«), idet det erkendes, at det er nødvendigt at sikre dennes uafhængighed gennem en særlov og ved at oprette uafhængige beslutningsorganer. I den sammenhæng fastslås det i rapporten, at den funktionelle struktur i SDI skal udvikles helt fra bunden og baseres på en fuldstændig gennemgang af eksisterende programmer og disses funktionsmæssige og personalemæssige behov, navnlig i henseende til risikovurderings- og ledelsesfunktioner.

               (17)

               Desuden fremhæves behovet for, at staten greb ind med indirekte instrumenter (individuelle garantier og porteføljegarantier, venturekapital, mezzaninfonde osv.) frem for omfattende direkte långivning, og at direkte interventioner kun skal være en mulighed i meget få specifikke, begrundede tilfælde (mikrolån, landmænd osv.).

               (18)

               Ifølge udkastet til rapport vil en indirekte statsstøttet långivning øge de potentielle modtageres adgang til sådanne programmer og forbedre omkostningseffektiviteten ved denne långivning og samarbejdet med den kommercielle banksektor.

         2.2.   Omstruktureringsstrategien: MLB's salg af sine kommercielle aktiviteter

               (19)

               I overensstemmelse med det supplerende aftalememorandum fra juli 2010 skulle en uvildig rådgiver udarbejde udviklingsplanen for MLB. Rådgiveren blev bedt om at udvikle scenarier for omstruktureringen af banken, således at aktiver og passiver i forbindelse med udviklingsfinansiering blev udskilt, og banken og dens kommercielle aktiviteter blev privatiseret, eller at banken blev omdannet, således at de kommercielle aktiviteter kunne blive solgt, og udviklingsdelen bevaret.

               (20)

               Efter at have analyseret bankens finansielle situation konkluderede den uvildige rådgiver i sin udviklingsplan fra april 2011, at det bedste scenario ville være et hurtigt salg af MLB's kommercielle aktiver rettidigt i form af pakker.

               (21)

               Den 1. november 2011 godkendte den lettiske regering salgsstrategien, der blev anbefalet i udviklingsplanen fra april 2011, og specifikt salget af MLB's kommercielle del i seks pakker.

               (22)

               Enhederne tilhørende MLB-koncernen, der skulle sælges som juridiske enheder via en aktiehandel, vises i diagram 1.

                  Diagram 1

                  Oversigt over juridiske enheder tilhørende MLB-koncernen
                   (11)

                  Kilde: De lettiske myndigheder

               (23)

               Pr. 31. august 2011 omfattede aktiverne og passiverne i MLB's kommercielle del, som skulle sælges:

                           —

                           en kommerciel låneportefølje og aktier i datterselskaber (HipoNIA, Hipolizings og Hipo Fondi) for 283,8 mio. LVL

                           —

                           indlån på 356,1 mio. LVL.

               (24)

               Salgsprocessen blev gennemført med bistand fra en velanskrevet ekstern rådgiver. I første omgang kontaktede man 121 potentielle købere. 98 af disse modtog salgsmateriale, og heraf underskrev 18 en fortrolighedsaftale, 51 var ikke interesserede, og 29 svarede ikke. Den 16. december 2011 ved afslutningen af salgsprocessens første fase havde man modtaget ni tilbud. Den 11. januar 2012 under salgsprocessens anden fase afgav tre potentielle købere et bedre tilbud, seks fastholdt deres oprindelige tilbud, og der indkom ét nyt tilbud. Alle de potentielle investorer fik adgang til datarummet. I denne fase trak tre potentielle købere sig fra processen, og én udtrykte kun interesse i dele af to pakker (pakke 2 og 3), men indsendte ikke et specifikt tilbud. Som følge heraf havde man den 16. marts 2012 modtaget endelige tilbud fra fire potentielle investorer, hovedsagelig på én af pakkerne, selv om én køber indsendte tilbud på tre pakker.

      Pakkerne

               (25)

               Strategien, som de lettiske myndigheder fastlagde den 1. november 2011, gik ud på som udgangspunkt at opdele MLB's aktiver og passiver i seks separate pakker i overensstemmelse med den konstaterede markedsinteresse. I løbet af salgsprocessen blev pakke 3 yderligere opdelt i to separate pakker, 3A og 3B. Pakkerne blev solgt til hver sin køber, mens resten af MLB's aktiver og passiver blev overført til udviklingsdelen. Processen er afsluttet, og alle pakkerne var afhændet pr. 30. juni 2013. Pakkerne består af:

                           1)

                           Pakke 1 (12) og pakke 2 (13) bestod hovedsagelig af kommercielle lån og indlån, som er blevet solgt. Processen blev afsluttet den 24. november 2012. De resterende kommercielle poster vil blive afregnet i løbet af 2013 (betaling fra køber […] (14) ([…] og […] LVL) i overensstemmelse med betingelserne i salgsaftalen ([…]) med […] LVL).

                           2)

                           Pakke 5, der består af Hipolizings, MLB's leasingdatterselskab, og som blev solgt pr. 1. august 2012, og pakke 6, der består af pensionsordninger i anden søjle, som forvaltes af Hipo Fondi, og som blev solgt i november 2012. Salget af Hipo Fondi, som er det tilbageblevne tomme selskab, vil finde sted i 2013.

                           3)

                           Pakke 3 består af gode lån til ejendomsudviklere samt bygge- og anlægsvirksomheder. Den blev opdelt i pakke 3A og 3B for at gøre frasalgsprocessen lettere, eftersom der ikke var tilstrækkelig interesse fra markedet. Pakke 3A blev solgt til en privat investor den 18. juni 2013, og pakke 3B blev solgt til det lettiske privatiseringsagentur den 28. juni 2013.

                           4)

                           Pakke 4 (15) vedrørende HipoNIA blev solgt til LPA den 28. juni 2013.

               (26)

               Hvad angår de forskellige salgsmuligheder for pakke 3B og 4, mente de lettiske myndigheder, at investorernes bud på dem var for lave og ikke var udtryk for den reelle iboende værdi af de indeholdte aktiver (som vurderet af en uvildig velanskrevet ekspert). For at minimere tabene besluttede staten at sælge pakke 3B og 4 til LPA.

               (27)

               I lyset af tilbuddene fra investorerne kunne man have solgt Hipo Fondi enten ved et salg af hele selskabet som en going concern sammen med alle de aktiver, selskabet forvalter, eller som et aktivsalg. Ifølge Letland valgte man den anden mulighed, bl.a. fordi man fik tilbudt en bedre pris ved aktivsalget. Dette betød, at næsten alle Hipo Fondis økonomiske aktiviteter blev solgt, dvs. tre pensionsordninger, »Rivjera«, »Safari« og »Jurmala«. Ud over disse pensionsordninger forvaltede Hipo Fondi ligeledes adskillige private porteføljer og lukkede fonde. Nogle af dem er allerede blevet lukket, og de resterende er under lukning. Hipo Fondi vil fortsat eksistere som et tomt selskab uden nogen aktive forretninger at forvalte. Det tilbageværende tomme selskab kunne være blevet afviklet eller solgt. Der blev gennemført en salgsproces for denne juridiske enhed, og minoritetsaktionæren i Hipo Fondi (16) udtrykte interesse for at købe aktierne […]. De lettiske myndigheder besluttede at gennemføre salget til minoritetsaktionæren på grund af det større økonomiske udbytte og den hurtigere løsning sammenlignet med en likvidation. Salget af Hipo Fondi er næsten afsluttet. Salgsaftalen er underskrevet, men handelen er endnu ikke afsluttet, idet købet undersøges af det lettiske finanstilsyn. Hipo Fondi er ikke indehaver af nogen registrerede intellektuelle rettigheder, og det registrerede varemærke »hipo«, og de tilhørende rettigheder indehaves af MLB. Som en del af aftalen med køberen har MLB ikke gjort indsigelse mod brugen af ordet »hipo« i HipoFondis navn.

               (28)

               I forbindelse med salget af HipoNlA overførte MLB et beløb på […] LVL til HipoNIA den 20. juni 2013. Denne rekapitalisering var nødvendig, fordi overdragelsen af HipoNlA fra MLB til LPA skete til […] til den regnskabsmæssige værdi, idet differencen var på […] LVL. Denne difference blev […] af MLB, eftersom den var en forudsætning både for at staten ville yde lånet til HipoNlA, og for at LPA ville købe HipoNIA's aktier. Det samlede netto […] til MLB ved transaktionen er […] LVL (dvs. […] til den regnskabsmæssige nettoværdi efter hensættelser på det tidspunkt, hvor transaktionen blev indledt).

                  Tabel 1

                  Oversigt over pakkerne og betingelserne for salget af dem

                           i 1 000 LVL

                           Indhold

                           Aktuel status

                           Investor

                           Bogført bruttoværdi

                           Bogført nettoværdi

                           Slutpris/Langsigtet økonomisk værdi

                           Bruttorabat

                           Nettorabat

                           Bruttotab

                           Nettotab

                           Pakke 1

                           Gode lån til detailvirksomheder og mindre selskaber

                           Solgt

                           SwedBank

                           (…)

                           (…)

                           (…)

                           (…)

                           (…)

                           (…)

                           (…)

                           Pakke 2

                           Gode lån til større selskaber

                           Solgt

                           Swedbank

                           (…)

                           —

                           —

                           (…)

                           —

                           (…)

                           —

                           Pakke 3A

                           Gode lån til ejendomsudviklere samt bygge- og anlægsvirksomheder

                           Solgt

                           Investor 2

                           (…)

                           (…)

                           (…)

                           (…)

                           (…)

                           (…)

                           (…)

                           Pakke 3B

                           I gang

                           Privatiseringsagentur

                           (…)

                           (…)

                           (…)

                           (…)

                           (…)

                           (…)

                           (…)

                           Pakke 4

                           HipoNIA: nødlidende aktivforvaltningsselskab

                           I gang

                           Privatiseringsagentur

                           (…)

                           (…)

                           (…)

                           (…)

                           (…)

                           (…)

                           (…)

                           Pakke 5

                           Hipolizings: leasingselskab (biler …)

                           Solgt

                           Swedbank

                           (…)

                           —

                           (…)

                           (…)

                           (…)

                           —

                           Pakke 6

                           Hipo Fondi: aktivforvaltning for den statslige tvungne pensionsfond

                           Solgt

                           SEB Bank

                           —

                           —

                           (…)

                           —

                           —

                           (…)

                           (…)

                              Kilde: De lettiske myndigheder

               (29)

               Det samlede udbytte af salgsprocessen blev marginalt bedre end forudset i basisscenariet, der opererede med basisrabatter i salgsstrategien, hvis bruttorabatterne beregnes i forhold til de bogførte bruttoværdier. Tabet har været på 53,1 mio. LVL sammenlignet med det forventede tab på 56,8 mio. LVL.

      Afslutning af værdipapirforretningen

               (30)

               MLB er i færd med at opsige aftalerne om depottjenester med sine kunder. Man vil afvikle den tilhørende it-infrastruktur og forflytte eller afskedige medarbejderne.

               (31)

               I praksis vil MLB også indstille sine værdipapirforretninger fuldstændig. Selskabet vil kun beholde konti tilhørende omkring 100 kunder, som man ikke kan komme i kontakt med (især fordi de fleste af dem er døde). Eftersom banken ikke umiddelbart kan foretage lovligt salg af aktiverne tilhørende disse inaktive kunder, ønsker MLB at 1) få tilladelse til at forvalte disse kunders værdipapirkonti og 2) få ophævet licensen til alle typer af bankdrift, der ligeledes omfattede depottjenester.

         2.3.   Omstruktureringsstrategien: oprettelsen af SDI

               (32)

               De tilbageværende kommercielle aktiviteter efter salget ventes overført til udviklingsdelen: De omfatter bl.a. likvide aktiver for 20,3 mio. LVL, andre aktiver for 7,6 mio. LVL, indskud på anfordring for 5,9 mio. LVL og indskud med binding for 1 mio. LVL, andre passiver for 1,7 mio. LVL og udestående aktiver for 19,2 mio. LVL.

               (33)

               Efter salget af de kommercielle aktiviteter ventes MLB pr. 30. juni 2013 udelukkende at bestå af udviklingsaktiviteter. Selskabet vil eje aktiver for omkring 222,3 mio. LVL.

               (34)

               I det supplerende aftalememorandum indgik Letland følgende forpligtelser over for EU og IMF:

                           a)

                           Efter frasalget af MLB's kommercielle aktiver vil Letland fusionere udviklingsdelen af MLB med andre statslige institutioner for at etablere SDI. SDI skal gennemføre statsstøtteprogrammer ved hjælp af finansielle instrumenter, der i dag håndteres af MLB, det lettiske garantiagentur, fonden for udvikling af landdistrikter og miljøinvesteringsfonden (17).

                           b)

                           SDI vil ikke få lov til at modtage indskud fra private. Institutionen skal undgå direkte långivning, undtagen når der er tale om allerede godkendte koncessionsprogrammer, eller i situationer, hvor långivningen er: i) forbundet med levering af produkter, der ikke udbydes af kommercielle banker eller pengeinstitutter, som ikke er banker, ii) afhængig af højt specialiseret viden, som kommercielle banker eller pengeinstitutter, der ikke er banker, ikke råder over, eller iii) for begrænset eller for risikabel til at være interessant for kommercielle banker eller pengeinstitutter, der ikke er banker.

                           c)

                           MLB vil ikke iværksætte nye direkte låneprogrammer, før handlingsplanen for SDI er godkendt. Hele finansieringen, som MLB har afsat til indførelsen af nationale finansieringstekniske instrumenter, skal sikres og overføres i sin helhed til SDI, når denne er oprettet. For at forbedre den professionelle overvågning og gennemsigtighed, når SDI er oprettet, vil man nedsætte et rådgivende råd, som ledes af finansministeriet, og som består af medarbejdere fra nøgleministerierne, arbejdsmarkedets parter, sammenslutningen af forretningsbanker og velrenommerede internationale pengeinstitutter med ekspertise inden for udviklingsaktiviteter.

                           d)

                           Når de kommercielle dele af MLB er blevet solgt eller overført til LPA, får banken ikke lov til at tage imod nye indskud fra private. FCMC vil sikre, at denne forpligtelse overholdes.

         2.4.   Beskrivelse af de foranstaltninger, der er omfattet af denne afgørelse

               (35)

               Med hensyn til MLB's udviklingsaktiviteter bemærker Kommissionen, at Letland har til hensigt at optimere systemet for udvikling af pengeinstitutter ved at konsolidere dem i SDI. I indledningsbeslutningen forventede man, at MLB kun ville udføre udviklingsaktiviteter frem til oprettelsen af SDI, hvilket skulle ske pr. 31. december 2012. Men denne proces er blevet forsinket og er stadig ikke afsluttet. Eftersom de lettiske myndigheder ikke har færdiggjort SDI-projektet, vedrører denne afgørelse kun den kommercielle del af MLB. Som følge heraf vil udviklingsdelen af MLB blive vurderet i en særskilt endelig afgørelse.

               (36)

               I indledningsbeslutningen blev følgende foranstaltninger fra Letland til den kommercielle del af MLB foreløbigt godkendt som redningsstøtte:

                           a)

                           en rekapitaliseringsforanstaltning på 70,2 mio. LVL bevilget den 23. marts 2010

                           b)

                           en rekapitaliseringsforanstaltning på 50 mio. LVL bevilget ved udgangen af 2011 (bevilget som en likviditetsforanstaltning, der skulle konverteres til kapital)

                           c)

                           en standbylikviditetsfacilitet på op til 250 mio. LVL

                           d)

                           garantier til internationale kreditorer for den kommercielle del af MLB op til 32 mio. LVL

                           e)

                           likviditetsstøtte på op til 60 mio. LVL til den solvente likvidation af dårlige aktiver i HipoNIA.

               (37)

               Letland indsendte oplysninger om brugen af statsstøtte til likvidation af den kommercielle del af MLB, som var ændret for at tage højde for gennemførelsen af salgsstrategien.

               (38)

               Den samlede nødvendige kapitalmængde fra foranstaltningen, som beskrives i betragtning 36, litra b), var lavere end oprindeligt planlagt, nemlig 25 mio. LVL i stedet for 50 mio. LVL, idet de lettiske myndigheder besluttede, at MLB skulle fungere uden licens til bankdrift, hvilket betød et lavere kapitalkrav. Kapitalforhøjelsen på 25 mio. LVL blev gennemført i juni 2012 (18).

               (39)

               Standbylikviditetsfaciliteten på op til 250 mio. LVL, som blev beskrevet i betragtning 36, litra c), blev midlertidigt godkendt og stillet til rådighed for MLB pr. 1. januar 2012 og frem til afslutningen af salgsprocessen, så den var tilgængelig i tilfælde af uforudsete likviditetsbegivenheder. Pr. 30. maj 2013 havde man benyttet betydeligt mindre af likviditetsstøtten end det afsatte maksimumbeløb (50 mio. LVL), fordi der ikke kom noget stormløb på indskuddene, og omstruktureringsprocessen var gået glat. I øjeblikket er der en udestående saldo på 25 mio. LVL, som ventes tilbagebetalt pr. 31. december 2013.

               (40)

               Garantierne på op til 32 mio. LVL, som beskrives i betragtning 36 litra d), skulle ydes til MLB's internationale kreditorer i forbindelse med MLB's kommercielle del. Eftersom salget af den kommercielle del og omdannelsen af MLB til en udviklingsbank kunne være blevet anset for misligholdelse af aftalerne, var det nødvendigt med denne foranstaltning for at garantere passiver, hvis de pågældende internationale kreditorer havde krævet forudgående tilbagebetaling af lånene til MLB. Men størrelsen af de nødvendige garantier til den kommercielle del var lavere end de forventede 32 mio. LVL, idet kun nogle af de internationale kreditorer krævede yderligere sikkerhedsforanstaltninger. Den 30. maj 2013 vurderede man, at der var behov for garantier på 12,4 mio. LVL.

               (41)

               Likviditetsstøtten til HipoNIA, som beskrives i betragtning 36, litra e), har vist sig at være større end det beløb, hvortil Kommissionen gav sin foreløbige godkendelse, nemlig 71 mio. LVL i stedet for 60 mio. LVL. Forhøjelsen var nødvendig, eftersom en del af pakke 3 ikke blev solgt på markedet, men overdraget til HipoNIA, således at finansieringsbehovet blev større. Denne likviditetsstøtte forventes tilbagebetalt inden den 31. december 2018.

               (42)

               Letland har derfor bedt Kommissionen godkende forhøjelsen af likviditetsstøtten med 11 mio. LVL. I den forbindelse har Letland fremført, at det samlede nødvendige støttebeløb til udfasning af den kommercielle del af MLB er lavere end det foreløbigt godkendte støttebeløb.

                  Tabel 2

                  Oversigt over godkendt vs. tildelt statsstøtte

               (situation pr. maj 2013)

                              Likviditetsstøtte til MLB

                           Beløb, som blev foreløbigt godkendt af Kommissionen den 26. januar 2012

                              250,0 mio. LVL

                           Bevilget beløb i december 2011

                              50,0 mio. LVL

                              Likviditetsstøtte til HipoNIA

                           Beløb, som blev foreløbigt godkendt af Kommissionen den 26. januar 2012

                              60,0 mio. LVL

                           Bevilget beløb i juni 2013

                              71,0 mio. LVL

                              Garantier

                           Beløb, som blev foreløbigt godkendt af Kommissionen den 26. januar 2012

                              32,0 mio. LVL

                           Bevilget beløb i juni 2012

                              12,4 mio. LVL

                              Kapital

                           Beløb, som blev foreløbigt godkendt af Kommissionen den 26. januar 2012

                              70,2 + 50,0 mio. LVL

                           Bevilget beløb i juni 2012

                              70,2 + 25,0 mio. LVL

                              Statsstøtte i alt

                              Beløb, som blev foreløbigt godkendt af Kommissionen den 26. januar 2012

                              462,2 mio. LVL

                              Aktuelt skøn over støtteforanstaltningernes størrelse

                              228,6 mio. LVL

         2.5.   Begrundelse for indledning af proceduren

               (43)

               Meddelelsen om omstruktureringsforanstaltninger (19) fastsætter de statsstøtteregler, der finder anvendelse i forbindelse med omstrukturering af pengeinstitutter under den nuværende krise. Ifølge omstruktureringsmeddelelsen skal omstruktureringen af et pengeinstitut i forbindelse med den nuværende finansielle krise for at være forenelig med traktatens artikel 107, stk. 3, litra b):

                           —

                           omfatte et tilstrækkeligt eget bidrag fra støttemodtageren (byrdefordeling)

                           —

                           ledsages af foranstaltninger, som mest muligt kan mindske konkurrencefordrejninger.

                           —

                           føre til genopretning af bankens levedygtighed eller en velordnet afvikling af den.

               (44)

               I indledningsbeslutningen gav Kommissionen sin foreløbige godkendelse af redningsstøtten, idet den fandt, at foranstaltningerne, der beskrives i betragtning 36, var hensigtsmæssige, idet de sigter mod at fjerne truslen mod den lettiske økonomi, der skyldes problemerne med MLB. Kommissionen anså også disse foranstaltninger for nødvendige og fandt, at de gav den lettiske regering de bedste muligheder for at udfase bankens kommercielle aktiviteter. Kommissionen tvivlede dog på, at støttens størrelse stod i rimeligt forhold til de økonomiske vanskeligheder, og anmodede om yderligere oplysninger om dette.

      Forhindring af urimelig konkurrencefordrejning — afvikling af de kommercielle aktiviteter

               (45)

               I henhold til salgsstrategien skulle størstedelen af den kommercielle del af MLB's kommercielle aktiviteter indstilles og sælges i pakker, og datterselskaberne Hipolizings og Hipo Fondi skulle sælges separat fra banken, hvilket Kommissionen betragtede som positivt.

               (46)

               Med hensyn til afviklingen på en velordnet måde konkluderede Kommissionen, at der var behov for yderligere oplysninger om foreneligheden af støtten til afvikling af MLB's kommercielle aktiviteter. Kommissionen bad navnlig de lettiske myndigheder om at fremlægge præcise milepæle for salget af aktiviteterne samt om yderligere oplysninger vedrørende de aktiviteter, der ikke kunne sælges.

               (47)

               Med hensyn til de økonomiske aktiviteter, der skulle videreføres, skulle kun to enheder, nemlig Hipolizings og Hipo Fondi, sælges som separate juridiske enheder. Men i lyset af deres begrænsede aktivitetsniveau (20) og bankens hurtige salg af dem konkluderede Kommissionen foreløbigt, at støtteforanstaltningerne var hensigtsmæssige.

      Genopretning af levedygtigheden af MLB-koncernens økonomiske aktiviteter

               (48)

               I indledningsbeslutningen bad Kommissionen de lettiske myndigheder om at fremlægge yderligere oplysninger for at sikre, at de enheder, der skulle forblive selvstændige (Hipolizings og Hipo Fondi), ville være levedygtige efter salget. Kommissionen ønskede nærmere bestemt at vide, hvem der skulle levere den nødvendige infrastruktur eller finansiering i stedet for MLB efter salget.

      Velordnet afvikling af usolgte kommercielle aktiviteter

               (49)

               Selv om salgsstrategien indeholder oplysninger om betingelserne for en velordnet afvikling af de kommercielle aktiviteter, udtrykte Kommissionen i indledningsbeslutningen tvivl om, hvorvidt der fandtes tilstrækkelige sikkerhedsforanstaltninger til at beskytte mod urimelig konkurrencefordrejning.

               (50)

               Kommissionen opfordrede navnlig de lettiske myndigheder til hurtigt at afslutte salget og til at foreslå yderligere foranstaltninger for at sikre, at banken prissatte sine kommercielle produkter på en ikke-attraktiv måde og begrænsede forskudsudbetalinger på eksisterende lån.

         3.   BEMÆRKNINGER FRA DE INTERESSEREDE PARTER

               (51)

               Kommissionen modtog ingen bemærkninger fra interesserede parter.

         4.   LETLANDS BEMÆRKNINGER TIL INDLEDNINGSBESLUTNINGEN

               (52)

               Den 5. april 2012 indsendte Letland bemærkninger til indledningsafgørelsen og supplerede senere sine synspunkter gennem regelmæssige indsendelser af oplysninger frem til juni 2013 (21).

               (53)

               Generelt mener Letland, at alle kriterier vedrørende forenelig statsstøtte er overholdt i forbindelse med MLB, fordi: i) den kommercielle del er blevet afviklet, ii) den tilbageværende udviklingsdel fungerer inden for en begrænset produktportefølje (aktivitetsområde), og iii) den tilbageværende institution vil få sin licens ophævet og kan dermed ikke konkurrere med forretningsbanker om at yde finansiering.

               (54)

               Letland har indsendt omfattende oplysninger om MLB's udviklingsdel (22). Ikke desto mindre præciserede Letland, at der endnu ikke var indgået nogen endelig aftale om oprettelsen af SDI, som efter planen skal overtage MLB's udviklingsdel. Letland erklærede, at man forventede en fælles handlingsplan om oprettelsen af SDI fra de berørte ministerier og den eksterne ekspert den 2. august 2013, og at arbejdet vil fortsætte igennem hele 2013. Det er dog endnu uklart, hvornår SDI præcist vil blive oprettet.

               (55)

               Derfor bad Letland om, at vurderingen af statsstøtten til oprettelsen af SDI behandles ved en særskilt procedure og ikke i forbindelse med proceduren for MLB's kommercielle del.

               (56)

               Med hensyn til sikkerhedsforanstaltningerne mod urimelige konkurrencefordrejninger mener Letland, at den indførte ordning sikrer, at der ikke vil opstå nogen direkte konkurrence imellem MLB's kommercielle del og andre forretningsbanker. MLB indstillede nye udlånsaktiviteter i november 2009. På indskudssiden var der oprindeligt behov for en aktiv forvaltning af indlånsbasen for at undgå yderligere statsstøtte i form af likviditetsstøtte, indtil salget er afsluttet. Indlånene i MLB's kommercielle del blev i sidste ende solgt som en del af pakke 1 og 2, mens betalingskorttransaktionerne og nettet af kontantautomater er blevet afviklet.

               (57)

               HipoNIA, som har købt MLB's låneporteføljer, yder ikke supplerende finansiering til nogen af sine kunder. I lyset af status for disse lån (for næsten alle var betalingsfristen overskredet med mere end 90 dage, og der var allerede gjort forsøg på omstrukturering) skete der i næsten alle tilfælde det, at HipoNIA overtog ejendommene.

               (58)

               For den kommercielle dels vedkommende fremlagde Letland en fuldstændig tidsplan for salg eller afvikling af aktiverne, opstillede centrale milepæle for processen og underrettede Kommissionen om de opnåede fremskridt og de faktiske datoer for salgsaftalerne. Letland anførte, at alle poster på balancen vedrørende den kommercielle del vil være væk i januar 2014.

               (59)

               Letland fremlagde en detaljeret oversigt over de faktisk udbetalte statsstøttebeløb til MLB's kommercielle del (nemlig likviditetsstøtte til MLB på 50 mio. LVL, statsgarantier for 12,4 mio. LVL, kapitalforanstaltninger for 95,2 mio. LVL og likviditetsstøtte på 71 mio. LVL til HipoNIA). Letland understregede, at den samlede støtte, som MLB har behov for til sin kommercielle del, er lavere end oprindeligt antaget (og denne blev foreløbigt godkendt i indledningsbeslutningen).

               (60)

               Ifølge Letland vil ingen af støtteforanstaltningerne direkte begunstige de kommercielle aktiviteter, som Hipolizings og Hipo Fondi vil videreføre efter salget. MLB's kerneforretning blev opdelt i tre pakker og solgt i form af et aktivsalg. Ingen af disse pakker udgør en virksomhed som defineret i artikel 107, stk. 1, i traktaten, eftersom Letland mener, at den økonomiske aktivitet ikke vil blive videreført efter salget, og at pakkerne heller ikke vil få del i den statsstøtte, som er modtaget inden salget.

               (61)

               Letland mener, at kun salget af pakke 4 (Hipolizings) eventuelt vil være en videreførelse af økonomiske aktiviteter. Hipolizings vil imidlertid udgøre en meget lille del af den koncern, som køberen tilhører (mindre end 0,1 %) og […]. […]. Salget vil sikre enhedens langsigtede levedygtighed og vil ikke true køberens levedygtighed. Desuden har Hipolizings kun en meget lille markedsandel på 5 %. Derudover blev selskabet kun i begrænset omfang og indirekte begunstiget af støtten til MLB: De eksisterende aftaler skulle ikke afsluttes i utide, og som det skete for andre selskaber ejet af banken, skulle det ikke sælges af en nødlidende ejer. Som følge af det meget begrænsede støttebeløb til Hipolizings mener Letland, at Hipolizings efter salget og den fuldstændige integration med køberen ikke vil modtage støtte.

               (62)

               Med hensyn til det tomme selskab Hipo Fondi, der er solgt til en privat investor, lover Letland, at […].

               (63)

               For så vidt angår overdragelsen af aktiver fra MLB til HipoNIA og det efterfølgende salg, er Letland enig i Kommissionens foreløbige konklusioner i indledningsbeslutningen om, at overdragelsen ikke involverer støtte.

               (64)

               Med hensyn til kapitalforøgelsen i 2012 vedrørende den kommercielle del præciserede Letland, at forøgelsen skete i to omgange: Den første vedrørte salget af pakke 1, 2, 3, 5 og 6, mens den anden vedrørte salget af pakke 4. Beløbet blev holdt på et minimum og beregnet med henblik på at sikre, at der var tilstrækkelig kapital som krævet i lovgivningen til den kommercielle del efter tabene ved salget.

               (65)

               Med hensyn til standbylikviditetsfaciliteten, som blev oprettet i forbindelse med omstruktureringen, hævdede Letland, at støtten til den kommercielle del var midlertidig for at sikre et velordnet salg. Det begrænsede omfang og den foreløbige karakter begrænsede ifølge Letland de potentielle fordrejninger af konkurrencen til et minimum.

               (66)

               Endelig lovede Letland at indsende tilsynsrapporter om omstruktureringen af MLB, inklusive afviklingen af usolgte kommercielle aktiviteter og en efterfølgende værdiansættelse af afviklingen.

         5.   VURDERING AF FORANSTALTNINGERNE

   5.1.   Forekomst af statsstøtte efter artikel 107, stk. 1, i traktaten

               (67)

               I henhold til artikel 107, stk. 1, i traktaten er statsstøtte eller støtte, som ydes ved hjælp af statsmidler under enhver tænkelig form, og som fordrejer eller truer med at fordreje konkurrencevilkårene ved at begunstige visse virksomheder eller visse produktioner, uforenelig med det indre marked, i det omfang den påvirker samhandelen mellem medlemsstaterne, bortset fra de i traktaterne hjemlede undtagelser.

      Støttemodtagere

               (68)

               Som beskrevet i betragtning 145 i indledningsbeslutningen skal man ved vurderingen af foranstaltningerne med henblik på at fastslå, hvorvidt de udgør statsstøtte, sondre mellem MLB's nuværende og fremtidige aktiviteter som udviklingsbank på den ene side og de tilbageværende kommercielle aktiviteter, som MLB udøver i overgangsperioden (udfasningen) på den anden side. De lettiske myndigheder fremlagde oplysninger, der viser, hvordan foranstaltningerne begunstigede det ene eller andet segment.

               (69)

               Nærværende afgørelse dækker kun foranstaltninger vedrørende den kommercielle del af MLB. Driftsbetingelserne for udviklingsdelen af MLB, som ventes videreført af en endnu ikke oprettet udviklingsinstitution, vil blive vurderet i en særskilt endelig afgørelse.

               (70)

               Derfor vil nærværende afgørelse kun indeholde en vurdering af Letlands foranstaltninger til gavn for den kommercielle del af MLB i den udstrækning, at de er nødvendige for omstruktureringen af den kommercielle del af MLB.

               (71)

               Der erindres om, at det for at vurdere foranstaltningerne til gavn for den kommercielle del af banken er vigtigt at vurdere, hvorvidt og i hvilken udstrækning den økonomiske aktivitet videreføres eller indstilles efter salget af de kommercielle aktiver og passiver (23). I denne henseende finder Kommissionen, at disse økonomiske aktiviteter hos den tidligere kommercielle del af MLB er blevet afviklet med salget af pakke 3A (til en privat investor), 3B og 4 (til LPA med henblik på gradvis afvikling) pr. 30. juni 2013. Det er ligeledes bemærkelsesværdigt, at en stor del af aktiverne, som Hipo Fondi tidligere administrerede, blev udskilt fra dette selskab gennem et aktivsalg. Kommissionen finder, at salget i pakker, som gav forskellige købere mulighed for at byde på enkelte dele af MLB's kommercielle aktiver og passiver, rent faktisk bidrager til afviklingen af MLB's kommercielle aktiviteter. Det er bemærkelsesværdigt, at banken mere end én gang forsøgte at sælge de usolgte aktiver, som i sidste ende skal overdrages til LPA, ændre pakkerne og genforhandle tilbuddene med de potentielle investorer. Dermed synes MLB at have udtømt alle de tilgængelige muligheder på markedet for at sælge de dårligste aktiver til en rimelig pris, dvs. en pris, der er højere end deres økonomiske værdi på længere sigt i henhold til vurderingen ved en velanskrevet ekstern rådgiver.

               (72)

               For så vidt angår MLB's accessoriske aktiviteter af kommerciel art, fremlagde Letland ligeledes tilstrækkelige oplysninger om, at de allerede var blevet eller ville blive afsluttet snarest. Det tomme selskab Hipo Fondi, som fortsat vil eksistere efter salget af de aktiver, det administrerede, vil blive solgt i løbet af de kommende måneder, værdipapiraktiviteterne vil blive indstillet, og RIS, som er et rent holdingselskab, der i øjeblikket ejer aktier i Hipo Fondi og to insolvente selskaber, vil blive afviklet. Efter planen skal MLB's licens til bankdrift inddrages pr. 31. december 2013.

               (73)

               Hipolizings blev solgt som en juridisk enhed gennem en aktiehandel. Letland anførte, at Hipolizings ikke fik direkte fordel af støtten til moderselskabet, MLB (24). For så vidt angår den potentielle foranstaltning med overtagelse af værdiforringede aktiver i betragtning 165-170 i indledningsbeslutningen, erindres der om, at man inden salget af Hipolizings foretog en intern overtagelse af MLB's dårligste aktiver til HipoNIA. I indledningsbeslutningen konkluderede Kommissionen, at en sådan intern overtagelse af aktiver kun kan udgøre en overdragelse af værdiforringede aktiver til fordel for Hipolizings og Hipo Fondi, hvis disse fik fordel af denne overtagelse. Eftersom Letland har bekræftet, at der ikke skete nogen overdragelse af aktiver fra Hipolizings til HipoNIA, kan man konkludere, at Hipolizings ikke var omfattet af nogen overdragelse af værdiforringede aktiver, der udgjorde en direkte fordel for selskabets aktiviteter. Letland anerkender imidlertid, at det ikke kan udelukkes, at Hipolizings opnåede begrænset fordel af støtten til MLB, eftersom Hipolizings eksisterende aftaler ikke skulle afsluttes i utide og heller ikke skulle sælges af en nødlidende ejer. Derfor konkluderer Kommissionen, at Hipolizings drog fordel af støtten til MLB, om end indirekte og derfor i meget begrænset udstrækning.

               (74)

               I forbindelse med Hipo Fondi bemærker Kommissionen, at det ved salget til minoritetsaktionæren kun var et tomt selskab. Letland har bekræftet, at de resterende porteføljer og lukkede fonde, som blev forvaltet af Hipo Fondi, allerede er blevet lukket, er under afvikling eller vil blive afviklet. Desuden har Letland lovet, at […].

               (75)

               I lyset af ovenstående kan man konkludere, at Hipo Fondi fortsat vil være et rent tomt selskab uden nogen aktiviteter at forvalte, i det mindste i et stykke tid fremover. Eftersom det tomme selskab indstiller de aktiviteter, der tidligere blev udført af Hipo Fondi som datterselskab af MLB, og ikke varetager nye økonomiske aktiviteter lige med det samme, kan man konkludere, at der ikke er tale om kontinuitet mellem Hipo Fondi som en virksomhed, der er en del af MLB-koncernen og den nye enhed. Dvs. Hipo Fondi ejes af nye ejere, og eventuelle økonomiske aktiviteter vil være nye. Derfor kan det tomme selskab Hipo Fondi ikke anses for at have draget fordel af støtten, der tidligere er tildelt MLB.

               (76)

               HipoNIA vil indeholde aktiver fra den tidligere kommercielle del af MLB i afviklingsfasen og vil kun være aktivt i en begrænset periode. Men i overensstemmelse med fast retspraksis kan foranstaltninger, der har til formål at afvikle kommercielle aktiviteter, stadig udgøre støtte (25).

               (77)

               Med hensyn til de virksomheder, der er købere af pakkerne, bemærker Kommissionen, at salgsprocessen i henhold til oplysningerne fra Letland foregik på en åben og ikke-diskriminerende måde, på klart definerede betingelser og med henblik på at maksimere prisen på specifikke pakker.

               (78)

               Med hensyn til afhændelsen af HipoNIA til en pris, der lå under markedsprisen, bekræfter Kommissionen den foreløbige konklusion i indledningsbeslutningen om, at køberen, LPA, ikke kan anses for at være modtager af støtten, eftersom LPA ikke kan udøve økonomiske aktiviteter og kun er et agentur for den lettiske stat (26).

               (79)

               På grundlag af dette mener Kommissionen ikke, at der blev ydet støtte til de virksomheder, som er købere af MLB's kommercielle aktiver og passiver.

               (80)

               Sammenfattende kan man sige, at efter salget af alle pakkerne, der består af MLB's tidligere kommercielle aktiviteter, som nu er afsluttet, begunstigede støtteforanstaltningerne kun de af MLB's kommercielle aktiviteter, der fortsatte efter salget af HipoNIA og Hipolizings.

      Støtteforanstaltninger

               (81)

               Som nævnt i betragtning 73 har Hipolizings draget fordel (om end kun i begrænset omfang) af støtten til MLB. Som nævnt ovenfor skulle virksomhedens aftaler ikke ophæves i utide, og virksomheden skulle ikke sælges af en nødlidende ejer, hvilket muligvis kunne have ført til et brandudsalg. Fordelens begrænsede omfang eller det forhold, at den ikke kan kvantificeres, ændrer ikke ved Kommissionens vurdering i den henseende.

               (82)

               Eftersom Hipolizings er aktiv inden for den finansielle sektor, kunne enhver fordel, for virksomhedens aktiviteter som ydes med statsmidler, påvirke samhandelen i EU og fordreje konkurrencevilkårene. Derfor skal foranstaltninger, der gavner virksomhedens aktiviteter, anses for med en vis sandsynlighed at kunne fordreje konkurrencevilkårene og påvirke samhandelen mellem medlemsstaterne. Fordelene blev opnået ved hjælp af statslige midler, og der er tale om selektiv støtte, da den kun begunstiger en enkelt finanskoncern.

               (83)

               I lyset af ovenstående konkluderer Kommissionen, at den indirekte fordel for Hipolizings, som skyldes støtteforanstaltningerne til MLB, udgør statsstøtte i henhold til artikel 107, stk. 1, i traktaten.

               (84)

               Hvad angår likviditetsforanstaltningen til HipoNIA, der blev opretholdt i løbet af omstruktureringsfasen, om end med et større beløb, fastslås det allerede i indledningsbeslutningen, at denne foranstaltning udgør statsstøtte. Kommissionen har ikke nogen grund til at ændre sin tidligere vurdering i lyset af det forhøjede beløb i likviditetsstøtte. Det ændrede beløb påvirker ikke foranstaltningens karakter af statsstøtte. Derfor konkluderer Kommissionen, at likviditetsstøtten på 71 mio. LVL til HipoNIA udgør statsstøtte.

               (85)

               Fordelene ved de øvrige støtteforanstaltninger til HipoNIA's moderselskab, MLB, begunstiger ikke HipoNIA. Alle disse andre støtteforanstaltninger til MLB havde til formål og havde den virkning, at man kunne videreføre MLB's aktiviteter i en længere periode, end det ellers ville have været muligt i tilfælde af umiddelbar insolvens og afvikling. Da de blev indført over for MLB, opererede HipoNIA som et selskab til forvaltning af dårlige aktiver inden for MLB-koncernen. Eftersom HipoNIA's aktiviteter var begrænset til den øjeblikkelige afvikling af aktiver uden forskud til kunderne, var det en integrerende del af afviklingsprocessen. Derfor kan den indirekte støtte fra andre støtteforanstaltninger til MLB's kommercielle del holdes uden for sagen om HipoNIA.

         5.2.   Støttens forenelighed med det indre marked

               (86)

               Eftersom det i afsnit 5.1 fastslås, at afviklingsforanstaltningen over for HipoNIA og den indirekte fordel, som Hipolizings opnåede ved støtteforanstaltningerne over for MLB, udgør statsstøtte efter artikel 107, stk. 1, i traktaten, skal deres forenelighed med det indre marked vurderes.

         5.2.1.   Juridisk grundlag for vurderingen af forenelighed

               (87)

               Det er allerede blevet fastslået i betragtning 177-180 i indledningsbeslutningen, at støtteforanstaltningerne til fordel for MLB's kommercielle aktiviteter skal vurderes i henhold til artikel 107, stk. 3, litra b), i traktaten, og navnlig Kommissionens omstruktureringsmeddelelse.

         5.2.2.   Støtteforanstaltningens forenelighed med omstruktureringsmeddelelsen

      Genoprettelse af den langsigtede bæredygtighed af MLB's økonomiske aktiviteter, som Hipolizings videreførte efter salget

               (88)

               Omstruktureringsmeddelelsen bekræfter i punkt 17, at salg af en finansiel institution (eller en del heraf) til en tredjepart kan bidrage til at genskabe rentabiliteten på lang sigt.

               (89)

               Hipolizings er blevet solgt til Swedbank Lizings, som er det største leasingselskab i Letland (en markedsandel på 22 %). Selskabet er nært integreret med Swedbanks generelle bankdrift. Pr. 31. maj 2013 har Swedbank fået sin rating opgraderet af Moody's til A1. Koncernens drift har historisk set været tilstrækkeligt rentabel (med en egenkapitalforrentning på 16,9 % ved årsafslutningen 2012 og på 13,8 % i 1. kvartal af 2013 (27)) med en Tier 1-kernekapitalprocent på over 15 %. Hipolizings' aktiviteter udgør en meget lille del af Swedbank-koncernens aktiver (ca. 0,05 %).

               (90)

               I lyset af ovenstående konkluderer Kommissionen, at de af MLB's økonomiske aktiviteter, som Hipolizings viderefører efter salget til Swedbank Lizings, der er integreret i Swedbank-koncernen, er levedygtige.

      Velordnet afvikling af usolgte kommercielle aktiviteter

               (91)

               Letland bekræftede, at HipoNIA, som har købt MLB's låneporteføljer, ikke yder supplerende finansiering til nogen af sine kunder. Letland lovede desuden at indsende tilsynsrapporter om afviklingen af usolgte kommercielle aktiviteter og en efterfølgende evaluering af likvidationen.

               (92)

               Kommissionen noterer med tilfredshed Letlands og MLB's indsats for at afhænde alle salgbare kommercielle aktiviteter, medmindre dette var mindre økonomisk fordelagtigt end at afvikle dem over en periode, hvilket blev vurderet af en velanskrevet ekstern rådgiver.

               (93)

               I lyset af ovenstående konkluderer Kommissionen, at den tvivl, der rejses i indledningsbeslutningen, er blevet fjernet, og at alle krav i omstruktureringsmeddelelsen vedrørende en velordnet afvikling af aktiviteterne er opfyldt i det foreliggende tilfælde.

      Støtte begrænset til det nødvendige minimum/egetbidrag

               (94)

               Allerede i indledningsbeslutningen konkluderes det, at basisscenariet i salgsstrategien sikrer, at den nødvendige støtte til afvikling af MLB's kommercielle aktiviteter begrænses til et minimum (28). Den praktiske gennemførelse af denne plan ændrer ikke ved denne vurdering.

               (95)

               Det konkluderes ligeledes i indledningsbeslutningen, at MLB's kommercielle aktiviteter bringes til ophør igennem et salg, hvilket sikrer, at banken bidrager mest muligt til omstruktureringen med sine egne ressourcer (29).

      Forhindring af urimelige konkurrencefordrejninger

               (96)

               Som det allerede fremgår af indledningsbeslutningen, afbøder de hurtige afhændelser af MLB's datterselskaber separat fra banken samt opdelingen af banken i flere pakker forud for salget urimelige fordrejninger af konkurrencevilkårene som følge af støtten. Derfor ses der positivt på disse foranstaltninger (30).

               (97)

               Eftersom salget er afsluttet, er den tvivl, der kommer til udtryk i indledningsbeslutningen vedrørende tidsplanen for salget, blevet fjernet.

               (98)

               Eftersom Letland har bekræftet, at HipoNIA ikke vil udbetale forskud på de eksisterende lån, er den tvivl, der gives udtryk for i indledningsbeslutningen på dette punkt, også blevet fjernet.

               (99)

               Med hensyn til Hipolizings konkluderede Kommissionen foreløbigt i indledningsbeslutningen, at foranstaltningerne til begrænsning af fordrejningen af konkurrencevilkårene som følge af støtten var tilstrækkelige. Som følge af Letlands bekræftelse af, at Hipolizings ikke har modtaget direkte støtte, kan Kommissionens foreløbige konklusion på dette punkt nu bekræftes. Desuden er Hipolizings […]. […]. I lyset af Hipolizings begrænsede tilstedeværelse på markedet (en markedsandel på 5 %) og den begrænsede støtte til dette selskab, som kun er indirekte, er foranstaltningerne til begrænsning af fordrejning af konkurrencevilkårene, som hovedsagelig består af MLB's rettidige salg af virksomheden, tilstrækkelige.

         5.2.3.   Konklusion om forenelighed

               (100)

               I lyset af ovenstående fastslår Kommissionen, at MLB's omstruktureringsplan og den hidtidige gennemførelse, for så vidt angår MLB's kommercielle aktiviteter, opfylder alle betingelser i omstruktureringsmeddelelsen.

         6.   KONKLUSION

               (101)

               Kommissionen finder, at likviditetsstøtten på 71 mio. LVL, som Letland tildelte MLB (i form af den juridiske person HipoNIA) i juni 2013, og den indirekte fordel for Hipolizings i kraft af omstruktureringsforanstaltningerne over for MLB udgør statsstøtte efter artikel 107, stk. 1, i traktaten.

               (102)

               Kommissionen finder, at Letland har ydet den supplerende likviditetsstøtte på 11 mio. LVL ulovligt i strid med artikel 108, stk. 3, i traktaten. Kommissionen finder imidlertid, at foranstaltningen sammen med den oprindelige likviditetsstøtte til HipoNIA på 60 mio. LVL er forenelig med det indre marked, jf. artikel 107, stk. 3, litra b), i traktaten.

               (103)

               Kommissionen finder ligeledes, at den indirekte fordel for Hipolizings ved omstruktureringsforanstaltningerne for MLB er forenelig med det indre marked, jf. artikel 107, stk. 3, litra b), i traktaten —

         VEDTAGET DENNE AFGØRELSE:
   Artikel 1
   Letlands statsstøtte til MLB i form af likviditetsstøtte til HipoNIA på 71 mio. LVL og den indirekte fordel, som Hipolizings opnåede som følge af omstruktureringsforanstaltningerne for MLB, er forenelige med det indre marked.
   Artikel 2
   Denne afgørelse er rettet til Republikken Letland.

      Udfærdiget i Bruxelles, den 17. juli 2013.

            På Kommissionens vegne

         Joaquín ALMUNIA

            Næstformand

      (1)  EUT C 130 af 4.5.2012, s. 42.

      (2)  På lettisk: Latvijas Hipoteku un zemes bankas.

      (3)  Kommissionens beslutning i statsstøttesag NN 60/09, Rekapitalisering af Latvijas Hipoteku un zemes bankas af 19.11.2009 (EUT C 323 af 31.12.2009, s. 5).

      (4)  For nærmere oplysninger henvises til betragtning 3-21 i indledningsbeslutningen.

      (5)  Kommissionens beslutning i statsstøttesag SA.30704 (12/C) (ex NN53/10) — Yderligere foranstaltninger for den lettiske realkreditbank Hipotēku un zemes bankas af 26.1.2012 (EUT C 130 af 4.5.2012, s. 42).

      (6)  Kommissionen udtrykte navnlig tvivl med hensyn til vederlaget for støtteinstrumenterne, afviklingen af MLB's kommercielle aktiviteter, genopbygningen af MLB-koncernens økonomiske levedygtighed på lang sigt samt den korrekte afvikling af usolgte kommercielle aktiviteter og kompensationsforanstaltninger.

      (7)  EUT C 195 af 19.8.2009, s. 9.

      (8)  Yderligere oplysninger om MLB findes i betragtning 22-42 i indledningsbeslutningen.

      (9)  Hipo Fondi er et selvstændigt porteføljeadministrationsselskab med eget regnskab og egen ledelse. En stor del af selskabets aktier ([42-43] %) tilhører aktive aktionærer.

      (10)  Består primært af lån og fast ejendom.

      (11)  Kun datterselskaber med en ejerandel på mere end 50 % vises.

      (12)  Pakke 1 består af gode lån til detailvirksomheder og mindre selskaber, undtagen eksponering for ejendomsudviklere samt bygge- og anlægsvirksomheder, på omtrent 94,6 mio. LVL angivet som netto regnskabsværdi sammen med indlån med binding og på anfordring fra detailhandel og mindre virksomheder for 244 mio. LVL.

      (13)  Pakke 2 består af gode lån til større selskaber, undtagen eksponering for ejendomsudviklere samt bygge- og anlægsvirksomheder, på omtrent 27,4 mio. LVL angivet som netto regnskabsværdi sammen med indlån med binding og på anfordring fra større virksomheder for 103 mio. LVL.

      (14)  Fortrolige oplysninger; udeladelser angives som […].

      (15)  Pakke 4 består af HipoNIA-aktier og koncerninterne lån fra MLB til HipoNIA på 41,3 mio. LVL. Efter salget vil HipoNIA's aktiver hovedsagelig bestå af nødlidende lån.

      (16)  Minoritetsaktionæren i Hipo Fondi, som køber det tomme selskab, har ikke noget tilhørsforhold til køberen af de aktiver, der forvaltes af Hipo Fondi.

      (17)  I henhold til det supplerende aftalememorandum skulle de lettiske myndigheder inden den 30. juni 2013 fremlægge en handlingsplan for denne fusion. Men processen er gået langsomt, især fordi økonomi- og finansministerierne ikke kunne blive enige om, hvilken institution der skulle have tilsynsansvaret med SDI.

      (18)  Den samlede rekapitalisering i henholdsvis 2010 og 2012 udgør derfor 95,2 mio. LVL (70,2 mio. LVL plus 25,0 mio. LVL).

      (19)  Meddelelse fra Kommissionen om genoprettelse af rentabiliteten i finanssektoren under den nuværende krise og vurdering af omstruktureringsforanstaltninger på grundlag af statsstøttereglerne (EUT C 195 af 19.8.2009, s. 9).

      (20)  Hipolizings har en markedsandel på 5 % af leasingmarkedet, og Hipo Fondi har en markedsandel på 4 % af pensionsforvaltningsmarkedet på andet niveau.

      (21)  De fleste oplysninger blev modtaget den 15. april 2013 og den 3. juni 2013.

      (22)  Oplysningerne om udviklingssegmentet gengives ikke i detaljer, eftersom det ikke er temaet for denne afgørelse.

      (23)  Se betragtning 153 i indledningsbeslutningen.

      (24)  Se betragtning 60.

      (25)  Se f.eks. Kommissionens beslutninger af 25.10.2010 i sag N 560/09 Støtte til afvikling af Fionia Bank (EUT C 76 af 10.3.2011, s. 3), af 23.4.2010 i sag N 194/09 Støtte til afvikling af Bradford & Bingley (EUT C 143 af 2.6.2010, s. 22), og af 5.11.2008 i sag NN 39/08 Støtte til afvikling af Roskilde Bank (EUT C 12 af 17.1.2009, s. 3).

      (26)  Se betragtning 158 i indledningsbeslutningen.

      (27)  Kilde: http://www.swedbank.com/idc/groups/public/@i/@sbg/@gs/@ir/documents/financial/cid_900555.pdf

      (28)  Se betragtning 210 i denne.

      (29)  Se betragtning 211-212 i denne.

      (30)  Se betragtning 219 i indledningsbeslutningen.


title: Rådets afgørelse 2011/625/FUSP af 22. september 2011 om ændring af afgørelse 2011/137/FUSP om restriktive foranstaltninger på baggrund af situationen i Libyen

text:
               23.9.2011

               DA

               Den Europæiske Unions Tidende

               L 246/30

         RÅDETS AFGØRELSE 2011/625/FUSP
   af 22. september 2011
   om ændring af afgørelse 2011/137/FUSP om restriktive foranstaltninger på baggrund af situationen i Libyen
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 29, og
   ud fra følgende betragtninger:

               (1)

               Den 28. februar 2011 vedtog Rådet afgørelse 2011/137/FUSP (1), til gennemførelse af De Forenede Nationers Sikkerhedsråds resolution (UNSCR) 1970 (2011).

               (2)

               Den 23. marts 2011 vedtog Rådet afgørelse 2011/178/FUSP om ændring af afgørelse 2011/137/FUSP (2) til gennemførelse af UNSCR 1973 (2011).

               (3)

               Den 16. september 2011 vedtog De Forenede Nationers Sikkerhedsråd UNSCR 2009 (2011), som bl.a. ændrede de restriktive foranstaltninger, der blev indført med UNSCR 1970 (2011) og UNSCR 1973 (2011).

               (4)

               Afgørelse 2011/137/FUSP bør ændres i overensstemmelse hermed —

         VEDTAGET DENNE AFGØRELSE:
   Artikel 1
   Afgørelse 2011/137/FUSP ændres således:

               1)

               I artikel 2 tilføjes følgende stykke:
               »3.   Artikel 1 finder ikke anvendelse på levering, salg eller overførsel af

                           a)

                           våben og alle typer materiel i tilknytning hertil, herunder teknisk bistand, oplæring eller finansiel og anden støtte, udelukkende bestemt til sikkerhed og støtte til nedrustning til de libyske myndigheder

                           b)

                           små våben, lette våben og alt dertil knyttet materiel, midlertidigt eksporteret til Libyen udelukkende til brug for FN-personel, repræsentanter for medierne, humanitært hjælpepersonale, ulandsfrivillige og tilknyttet personale,

                     som udvalget på forhånd er blevet underrettet om, medmindre udvalget træffer en negativ afgørelse inden fem arbejdsdage fra en sådan underretning.«

               2)

               Artikel 4a, stk. 1, udgår.

               3)

               I artikel 6:

                           a)

                           indsættes følgende stykke:
                           »1a.   Alle pengemidler, andre finansielle aktiver og økonomiske ressourcer, som ejes eller kontrolleres direkte eller indirekte af:

                                       a)

                                       Central Bank of Libya

                                       b)

                                       Libyan Arab Foreign Bank

                                       c)

                                       Libyan Investment Authority samt

                                       d)

                                       Libyan Africa Investment Portfolio,

                                 som er indefrosne pr. 16. september 2011, forbliver indefrosne.«

                           b)

                           indsættes følgende stykke:
                           »4b.   Med hensyn til de enheder, der er omhandlet i stk. 1a, kan der gøres undtagelser for pengemidler, finansielle aktiver og økonomiske ressourcer, forudsat at

                                       a)

                                       den relevante medlemsstat har underrettet udvalget om, at den vil tillade adgang til sådanne pengemidler, andre finansielle aktiver eller økonomiske ressourcer til et eller flere af følgende formål, medmindre udvalget træffer en negativ afgørelse inden fem arbejdsdage fra en sådan underretning:

                                                   i)

                                                   humanitære behov

                                                   ii)

                                                   brændstof, elektricitet og vand udelukkende til civile formål

                                                   iii)

                                                   genoptagelse af libysk produktion og salg af kulbrinter

                                                   iv)

                                                   oprettelse, drift og styrkelse af civile regeringsinstitutioner og civil offentlig infrastruktur eller

                                                   v)

                                                   lettelse af genoptagelsen af transaktioner i banksektoren, herunder støtte til eller fremme af international handel med Libyen

                                       b)

                                       den relevante medlemsstat har underrettet udvalget om, at disse pengemidler, andre finansielle aktiver eller økonomiske ressourcer ikke stilles til rådighed for eller til fordel for de i stk. 1 omhandlede personer

                                       c)

                                       den relevante medlemsstat på forhånd har hørt de libyske myndigheder om anvendelsen af sådanne pengemidler, andre finansielle aktiver eller økonomiske ressourcer samt

                                       d)

                                       den berørte medlemsstat har gjort de libyske myndigheder delagtige i den i henhold til dette stykke forelagte underretning, og de libyske myndigheder ikke inden for fem dage har gjort indvendinger imod frigivelsen af sådanne pengemidler, andre finansielle aktiver eller økonomiske ressourcer.«

                           c)

                           indsættes følgende stykke:
                           »5a.   Stk. 1a er ikke til hinder for, at en deri omhandlet enhed foretager en betaling i henhold til en kontrakt, der er indgået, før denne enhed blev opført på listen i henhold til denne afgørelse, såfremt den relevante medlemsstat har fastslået, at betalingen ikke, hverken direkte eller indirekte, modtages af en person eller enhed, der er nævnt i stk. 1 og 1a, og efter at den relevante medlemsstat i givet fald har underrettet udvalget om, at den agter at foretage eller modtage sådanne betalinger eller bemyndige, at pengemidler, andre finansielle aktiver eller økonomiske ressourcer frigives med henblik herpå, ti arbejdsdage før en sådan bemyndigelse.«

         Artikel 2
   De enheder, der er nævnt i bilaget til nærværende afgørelse, udgår af listerne i bilag III og IV til afgørelse 2011/137/FUSP.
   Artikel 3
   Denne beslutning træder i kraft på dagen for vedtagelsen.

      Udfærdiget i Bruxelles, den 22. september 2011.

            På Rådets vegne

         M. DOWGIELEWICZ

            Formand

      (1)  EUT L 58, af 3.3.2011, s. 53.

      (2)  EUT L 78 af 24.3.2011, s. 24.

      BILAG

         ENHEDER, DER ER OMHANDLET I ARTIKEL 2

      Enheder udgået af listen i bilag III til afgørelse 2011/137/FUSP:

                  1.

                  Central Bank of Libya

                  2.

                  Libyan Investment Authority

                  3.

                  Libyan Foreign Bank

                  4.

                  Libyan Africa Investment Portfolio

                  5.

                  Libyan National Oil Corporation

            Enheder udgået af listen i bilag IV til afgørelse 2011/137/FUSP:
      Zuietina Oil Company